ડીસા શાકભાજી સબ માર્કેટમાં શેસનાં નાણાં મુદ્દે વેપારીઓનો હલ્લાબોલ
બુધવાર, માર્ચ 20 2019, 04:17 Hrs(IST)
નવગુજરાત સમય | Publish Date: Jan 12 2019 9:39AM
નવગુજરાત સમય, ડીસા
ડીસા બગીચા પાસે આવેલ વી.જે પટેલ શાકભાજી સબ માર્કેટમાં શુક્રવારે સવારે નાના શાકભાજીના વેપારીને સિક્યુરિટી દ્વારા શેસના પૈસા લેવા બાબતે મારમાર્યાના આક્ષેપ થયા બાદ હોબાળો મચ્યો હતો. જેમાં વેપારીઓએ હંગામો મચાવતાં અફડાતફડી મચી હતી. જેમાં એક પોલીસ કર્મચારીને ટોળાએ ધક્કે ચડાવ્યો હતો. બાદમાં એપીએમસીના સંચાલકો, ડીવાયએસપી સહિત પોલીસ કાફલો ઘટના સ્થળે દોડી આવ્યો હતો. પોલીસે સીસીટીવી ફૂટેજ મેળવી આગળની કાર્યવાહી હાથ ધરી હતી.
ડીસા એપીએમસી સંચાલિત વી.જે. પટેલ શાકભાજી માર્કેટમાં શુક્રવારે સવારે શાકભાજી ખરીદીને જઈ રહેલા વેપારીને માર્કેટના સિક્યુરિટીએ શેસના પૈસા ચૂકવવા બાબતે મારમાર્યાના આક્ષેપો કરવામાં આવ્યા હતા. વેપારી ગજીબેન પટણીએ જણાવ્યું હતું કે તેમનો ભત્રીજો છકડો ભરીને શાકભાજી લઈને જઈ રહ્યો હતો આ દરમિયાન સિક્યુરિટી વાળાએ શેસના 400 રૂપિયા માંગ્યા હતા. આ બાબતે સિક્યુરિટીએ તેમના ભત્રીજાને મારમાર્યા હતો.
બનાવના પગલે ભારેલા અગ્નિ જેવી સ્થિતિ સર્જાઈ હતી ત્યાર બાદ શાક ભાજી માર્કેટમાં વેપારીઓએ મોટા પાયે હોબાળો મચાવ્યો હતો. બનાવના પગલે પ્રથમ કેટલાક ટોળાએ એક પોલીસ કર્મચારીને બાનમાં લઈ ધક્કે ચઢાવ્યો હતો. બનાવની જાણ થતા એપીએમસીના સંચાલકો માર્કેટમાં દોડી આવ્યા હતા. જો કે આ દરમિયાન માર્કેટમાં ભેગા થયેલા ટોળાએ શેસ બંધ કરવા માટે રજૂઆત કરી હતી. ઘટના બાદ ડી.વાય.એસ.પી સહિત વિશાળ સંખ્યામાં પોલીસ કાફલો ઘટના સ્થળે દોડી આવ્યો હતો અને વેપારીઓને સમજાવ્યા હતા. જોકે પોલીસ સમજાવટ બાદ મામલો થાળે પડ્યો હતો. પોલીસે સીસીટીવી ફૂટેજ મેળવી 13 શખ્સો વિરુદ્ધ રાયોટિંગ અન્વયે ગુનો નોંધી આગળની કાર્યવાહી હાથ ધરી છે.
> શેસ ફી બાબતે બબાલ
પાંચ વર્ષથી નિયત કરેલ શેસ ફી લેવામાં આવે છે. અન્ય કોઈ ઇસ્યું હતો નહીં. કોઈ વેપારીની ગાડી અહીંથી પસાર થઈ હતી જેમાં શેસ ફી બાબતે બબાલ થઈ હતી. શાકભાજી માર્કેટમાં ઊભેલા ટોળાએ માર્કેટને બાનમાં લેવા પ્રયત્ન કર્યો હતો જે બાબતે પોલીસને જાણ કરવામાં આવી હતી. : અમરતભાઈ જોશી ( સેક્રેટરી, ડીસા એપીએમસી)